મને એ નથી સમજાતું કે કોઈ વિદ્યાર્થી વાર્ષિક પરીક્ષામાં 35 માર્ક્સ સાથે પાસ થયો હોય તેને ઉત્તીર્ણ ગણી ઉપલા ધોરણમાં મોકલી આપવામાં આવે છે, પણ આમ જોવા જઈએ તે વિદ્યાર્થી પરીક્ષામાં ફક્ત પાંત્રીસ ટકા માર્ક્સ જ લાવ્યો છે. અર્થાત્ એ વિષયમાં તે 65 ટકા અજ્ઞાનધરો છે જે અજ્ઞાન અંગે આંખ આડા કાન કરવામાં આવે છે, અને અમારા જેવા 34 ટકા માર્ક્સ લાવનાર તરફ તુચ્છકારથી તેના પ્રગતિપત્રકમાં ઉ.ચ. (ઉપર ચડાવ્યા છે) લખી, એક માર્ક કૃપાગુણનો ઉમેર્યો છે એવું લાલ કે ભૂરી સહીથી લખવામાં આવે છે. બસ, આ સહીની વચ્ચે ઝાંખા-પાંખા દેખાતા ચહેરાનું નામ વિનોદ ભટ્ટ છે.